Sag anlagt den 21. august 2012 — Den Hellenske Republik mod Kommissionen

(Sag T-376/12)

(2012/C 331/51)

Processprog: græsk

Parter

Sagsøger: Den Hellenske Republik (ved I. Chalkias, E. Leftheriotou og S. Papaioannou)

Sagsøgt: Europa-Kommissionen

Sagsøgerens påstande

— Sagsøger gives medhold i søgsmålet.

— Kommissionens gennemførelsesafgørelse af 22. juni 2012 om udelukkelse fra EU-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), meddelt under nummer K(2012) 3838 og offentliggjort i EUT L 165, s. 83, annulleres for så vidt angår den del, der vedrører de finansielle korrektioner, som er pålagt Den Hellenske Republik i sektoren for tørrede druer og plantning af vin uden tilladelse.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Med søgsmålet har Den Hellenske Republik nedlagt påstand om annullation af Kommissionens gennemførelsesafgørelse af 22. juni 2012 om udelukkelse fra EU-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), meddelt under nummer K(2012) 3838 og offentliggjort i EUT L 165, s. 83, for så vidt angår den del, der vedrører de finansielle korrektioner, som er pålagt Den Hellenske Republik i sektoren for tørrede druer for produktionsåret 2006/07 og i vinsektoren/sektoren for plantning af vin uden ret til genplantning

Hvad angår korrektionen i sektoren for tørrede druer gør sagsøgeren for det første gældende, at korrektionerne på 100 % for tørrede druer og på 25 % for tørrede druer fra Korinth i forbindelse med nedsættelse af minimumsudbyttet, vinmarkernes specialisering, reelle udbytter og leveringer, er baseret på en ukorrekt bedømmelse af de faktiske omstændigheder og på en ukorrekt fortolkning og anvendelse af artikel 3, stk. 2, fjerde led, i forordning nr. 1621/1999 (1).

Sagsøgeren gør for det andet gældende, at den anfægtede afgørelse er retsstridig og skal annulleres, fordi Kommissionens pålæggelse af en fast korrektion på 100 % for tørrede druer og 25 % for tørrede druer fra Korinth i forbindelse med mangler vedrørende nedsættelse af minimumsudbyttet, en manglende overholdelse af kravet om specialisering af vinmarkerne og reelle udbytter og leveringer er baseret på en ukorrekt fortolkning og anvendelse af bilag 2 til dokument VI/5530/97, bilag 17 til dokument AGRI/17933/2000 og dokument AGRI/60637/2006, ikke er tilstrækkeligt begrundet, ikke står i rimeligt forhold til de konstaterede mangler og går videre end det skøn, som Kommissionen er i besiddelse af.

Hvad angår plantning af vin uden ret til genplantning gør sagsøgeren for det første gældende, at den af Kommissionen pålagte finansielle korrektion er retsstridig og skal annulleres fordi den a) udelukker udgifter, som blev afholdt mere end 24 måneder før Kommissionens meddelelse af resultatet af Kommissionens undersøgelse, hvilket er i strid med artikel 7, stk. 4, i forordning nr. 1258/1999 (2), nu artikel 31 i forordning nr. 1290/2005 (3), og b) tilsidesætter retssikkerhedsprincippet og svækker retten til forsvar og sagsøgerens ret til at underbygge sine anbringender, fordi den omhandler omstændigheder og handlinger, som vedrører tidligere årtier.

For det tredje anfører sagsøgeren, at Kommissionens opfattelse, hvorefter de arealer, som blev lovliggjort som omhandlet i artikel 2, stk. 3, litra a), i forordning nr. 1493/1999 (4), blev lovliggjort på en måde, som ikke er forenelig med denne bestemmelse, fordi den manglende ajourføring af fortegnelsen over vindyrkningsarealer på det tidspunkt, hvor ansøgningerne om lovliggørelse blev udformet, betød, at de nødvendige garantier for kontrol af afvigelser ikke forelå, er baseret på ukorrekte faktiske omstændigheder.

Sagsøgeren gør for det fjerde gældende, at den anfægtede beslutning er retsstridig og skal annulleres, fordi den pålagte korrektion og metoden for beregning heraf ved en analog anvendelse af artikel 86 i forordning nr. 479/2008 er i strid med artikel 31 i forordning nr. 1290/2005 (5) og retningslinjerne i dokument VI/5330/87, og anvendelsen af metoden medfører resultater, der ikke står i rimeligt forhold til de konstaterede mangler.

Sagsøgeren anfører for det femte, at Kommissionens fastsættelse af det samlede lovliggjorte areal i henhold til artikel 2, stk. 3, litra a), i forordning nr. 1493/1999 til 7 112,04 hektar, og den gennemsnitlige værdi af plantningsrettigheder til 1 500/hektaren hviler på en faktuel fejl, ikke er tilstrækkeligt begrundet og er i strid med proportionalitetsprincippet.

(1) Kommissionens forordning (EF) nr. 1621/1999 af 22.7.1999 om gennemførelsesbestemmelser til Rådets forordning (EF) nr. 2201/96 for så vidt angår støtte til dyrkning af druer bestemt til produktion af tørrede druer af bestemte sorter (EFT L 192, s. 21).

(2) Rådets forordning (EF) nr. 1258/1999 af 17.5.1999 om finansiering af den fælles landbrugspolitik (EFT L 160, s. 103).

(3) Rådets forordning (EF) nr. 1290/2005 af 21.6.2005 om finansiering af den fælles landbrugspolitik (EUT L 209, s. 1).

(4) Rådets Forordning (EF) nr. 1493/1999 af 17.5.1999 om den fælles markedsordning for vin (EFT L 179, s. 1).

(5) Rådets forordning (EF) nr. 479/2008 af 29.4.2008 om den fælles markedsordning for vin, om ændring af forordning (EF) nr. 1493/1999, (EF) nr. 1782/2003, (EF) nr. 1290/2005 og (EF) nr. 3/2008 og om ophævelse af forordning (EØF) nr. 2392/86 og (EF) nr. 1493/1999 (EUT L 148, s. 1).